1. **melléklet**

**A remeterák története**

A remeterák egy tengeri rákfaj. A remeterák a vele egy családba tartozókhoz hasonlóan tíz lábbal, illetve ollóval rendelkezik, potroha viszont puha, nem páncélozott, s ezért védtelen. A remeterák mesterséges páncéllal védi magát. Hogyan? Egyszerűen belemászik egy csigaházba, amely üressé vált, mert puhatestű tulajdonosa már elpusztult. A hátán a csigaházzal biztonságosan sétál, csak a lábait dugja ki abból. Ahogy nő, mindig új, nagyobb csigaházat keres. A csigaház tetején többnyire egy tengeri rózsa található, melyet a rák tesz oda, amely mérges csalánsejtjeivel megvédelmezi a rákot ellenségeitől, még a tintahaltól is. A tengeri rózsa pedig a rák ebédmaradékával táplálkozik, s mivel a rák mindenhová magával viszi, még új lakhelyére is, mindig talál magának ennivalót.